R16 miljard verlies weens droogteFoto: Skymetweather.com Suid-Afrika se landboubedryf het ongeveer R16 miljard verloor weens die droogte wat talle boere in die land geraak het. Senzeni Zokwana, minister van landbou, het weer gesê ondanks die verliese gaan die regering nie ŉ nasionale ramp afkondig weens die droogte nie, en hou vol dat die situasie in sommige gevalle verbeter, danksy ingryping deur die regering en nie-regeringsorganisasies. “Ons het onlangs gesien, terwyl ons beramings gedoen het om te bepaal hoeveel graan ons moet invoer, dat ons ongeveer 7,2 miljoen ton gaan kan oes, en ons sal dus 1,8 [miljoen ton] wit mielies en 2,7 [miljoen ton] geel mielies moet invoer,” het Zokwana gesê. “Ons is besorg oor die komende winter, so daar is planne beraam. Ek dink nie ŉ nasionale ramp sal ons help om nou ons werk te doen nie.” Zokwana het gesê dit sal ŉ negatiewe invloed hê om ŉ nasionale ramp af te kondig, aangesien die land se banke dan nie in die bedryf sal wil belê nie. “As jy dit doen, sal die banke hul blootstelling in landbou in terme van toekomsbeplanning wil verminder.”